Den lægebil som mandag blev stjålet i forbindelse med en brand i Sulsted er netop blevet fundet i en skov.

- Lægebilen er for kort tid siden fundet i et skovområde. Tyvene er stukket af, men vi er på jagt efter dem, siger vagtchef Karsten Kristensen hos Nordjyllands Politi til TV2/NORD. Lægebilen blev stjålet mandag aften efter en brand i et udhus på Sulsted Landevej, hvor der også rent rutinemæssigt blev tilkaldt en lægebil. Men da lægen og Falckredderne, satte bilen på landevejen og gik ind til brandstedet for at sikre sig, at der ikke var mennesker i nød, blev lægebilen stjålet, og tyvene kørte den mod nord ad Sulsted Landevej.